El Museu del Cinema de Girona ha inaugurat aquest divendres l'exposició de curtmetratges Pantalla Oberta, una projecció continuada de vint peces fetes per antics alumnes de l'Escola Superior de Cinema i Audioviuals de Catalunya (ESCAC). Durant tres mesos, es podran veure de manera gratuïta. El director del museu, Jordi Pons, ha explicat que l'exposició vol "donar a conèixer i reivindicar" aquest gènere. Entre els diferents curts que es projectaran hi ha peces de reconeguts directors com Juan Antonio Bayona, Mar Coll o Dani de la Orden. El director de l'ESCAC, Sergi Casamitjana, considera que exposicions com aquesta permeten "acostar" l'espectador al cinema. "El que busquem és fer veure als visitants del museu que fer un bon curt estar a l'abast de tothom", ha comentat. Del 24 de febrer al 28 de maig el Museu del Cinema de Girona es converteix en un punt de trobada per als amants del curtmetratge. Durant aquests tres mesos es podrà visitar l'exposició Pantalla Oberta, un cicle de vint curts que des d'aquest divendres s'emeten de manera gratuïta i entre els quals hi ha peces de prestigiosos directors, tots formats a l'ESCAC, com J.A Bayona o Dani de la Orden.  El director del museu, Jordi Pons, explica que la intenció és que els gironins "tinguin a l'abast" aquest gènere i d'aquesta manera "promocionar-lo i reivindicar-lo". "Volem que el públic vegi curtmetratges, perquè tenim la sensació que és un format que encara no és prou conegut", ha comentat. Pons també vol fer d'aquesta exposició un "homenatge" a la "bona feina" que s'està fent des de l'ESCAC i ha agraït la col·laboració i la predisposició de l'escola per fer possible aquest cicle a Girona. El director es mostra "convençut" que els espectadors que s'acostin a veure l'exposició "s'enganxaran" al gènere. Per a Pons l'objectiu és que, un cop el públic hagi vist els diferents curts que s'exposen, "tinguin ganes d'anar a festivals i d'endinsar-se en conèixer més sobre curtmetratges". Per la seva part, el director de l'ESCAC, Sergi Casamitjana, ha posat en valor el curt com "una eina per acostar al públic al cinema". "Tenim la sensació que els llargs o els documentals són inabastables, per això cal tenir en compte que el curt és el fonament", ha dit. Per això, ha aprofitat per demanar que no es vegi aquest format com "cinema de principiants de mala qualitat" i ha alabat els autors que fan curtmetratges. Casamitjana, però, ha deixat clar que "cal començar pels curts". El director de l'ESCAC, recorda que iniciar-se en cine sense haver passat per aquest gènere "és pràcticament impossible". Vint peces de tot tipus El cicle, que ha arrencat aquest diumenge amb el curt de J.A.Bayona 'Mis Vacaciones', s'allargarà fins el 28 de maig i es podran veure obres com 'Nadador' de Dani de la Orden, 'L'última polaroid' de Mar Coll o 'Cargols' de Goeffrey Cowper. Els curts s'emetran ininterrompudament en tres blocs. Sis de les peces es projectaran des d'ara i fins el 31 de març, set més durant tot l'abril i les set restants de l'1 de maig fins el 28. Entre totes les obres n'hi ha vuit pensades expressament per a nens. Potenciar la formació A l'estrena de l'exposició hi ha assistit el regidor de Cultura de l'Ajuntament de Girona, Carles Ribas, que ha lloat la categoria dels curts i ha assegurat que la voluntat del consistori és "potenciar la formació" en l'àmbit cinematogràfic. Ribas considera que "és bo" exhibir els treballs, però que cal anar "més enllà". El regidor vol que "Girona es posi al capdavant" a l'hora d'explotar "el gran talent que hi ha". "Volem obrir un debat per saber què hi ha al darrere, què es necessita per poder arribar a aquests talents", ha conclòs Ribas.

Summary: El Museu del Cinema de Girona estrena Pantalla Oberta, una exposició que reivindica el curtmetratge com a gènere


La Generalitat ha requerit que es retirin 56.000 ofertes de pisos turístics sense registrar en els últims dos anys a Catalunya, uns 28.000 durant el 2017 i uns 27.900 el 2018, segons dades que la Direcció General de Turisme ha fet públiques en un comunicat. Més de 33.000 d'aquestes ofertes d'allotjament es trobaven en pàgines webs de l'Associació Espanyola de Plataformes Digitals de Lloguer Temporal (PAT), integrada per HomeAway, Rentalia, Spain Holiday i Niumba. Fins a 15.000 anuncis que no compten amb el número registre obligatori estaven publicats a Airbnb. Segons el Departament d'Empresa i Coneixement, a inici de 2019 els nivells de compliment amb la normativa de les plataformes integrants de la PAT són d'un 80% i d'Airbnb d'un 60%  (Actualitza amb dades desglossades per plataforma) Des que es va iniciar la campanya d’inspecció i control l’any 2013, en el cas de gestors i propietaris d’habitatges d’ús turístic, el Govern ha obert uns 1.358 expedients sancionadors a propietaris i gestors de tot Catalunya. D’aquests, 1.096 han estat resolts, amb imposició de multes d'entre els 3.001 euros i els 30.000 euros, amb una quantia total que supera els 6,5 milions d’euros.   Després de sis anys des de l’inici del procés de regularització d’habitatges d’ús turístic i establiments d’apartaments turístics a Catalunya, ja s’han regularitzat més de 75.000 establiments, fet que suposa una regularització global de més de 425.725 places d’allotjament turístic. Això suposa el 85,15% de les 500.000 places que la Generalitat considera com a oferta potencial d’allotjament turístic. Segons la Generalitat "un nombre significatiu" de les principals plataformes estan complint amb les obligacions turístiques, "arribant algunes al 100%" amb el preceptiu d'identificació del Registre de Turisme de Catalunya. El Govern ha volgut mostrar que plataformes com Niumba, Tripadvisor, Rentalia, Homeaway i Spain Holiday  "són exemples de plataformes que estan treballant per complir la normativa catalana".  Al seu torn, la PAT ha emès un comunicat anunciant que ja han retirat l'oferta d'habitatge d'ús turístic que no compta amb el registre obligatori, i que havien estat identificades per les autoritats catalanes. També s'han compromès a "implementar mesures" per evitar anunciar en les seves pàgines web aquells allotjaments no registrats.

Summary: ACTUALIZACIÓ:La Generalitat requereix que es retirin 56.000 anuncis de pisos sense registrar a Catalunya els últims dos anys


Els Mossos d'Esquadra van detenir la matinada del passat diumenge quatre de novembre a La Granada (Alt Penedès) dos homes, de 26 i 34 anys, i un menor d'edat per robar a l'interior d'un vehicle. Els fets van tenir lloc als volts de la mitjanit de dissabte quan els Mossos van ser alertats que tres persones estaven intentant robar a l'interior d'un cotxe a tocar de l'estació de tren. En acostar-se a la zona, els agents van localitzar un vehicle amb el vidre del darrera trencat i la safata del maleter fora de lloc. Minuts més tard, una patrulla va observar com els possibles lladres havien tornat al vehicle i un d'ells es trobava a l'interior.  En el moment de detenir els tres lladres, els agents van comprovar que el vehicle presentava més danys dels detectats en un primer moment amb el vidre del copilot trencat i la lluna davantera esquerdada.  Els dos arrestats majors d'edat, amb antecedents policials, van quedar en llibertat després de declarar en seu policial i resten a l'espera que els citi el jutge. El menor d'edat va passar a disposició de la Fiscalia de Menors.

Summary: Tres detinguts a La Granada per robar a l'interior d'un vehicle


El líder de Cs, Albert Rivera, ha evitat valorar la reacció del president del PP, Pablo Casado, a la política del govern espanyol respecte a Catalunya després que Casado hagi titllat Sánchez de "traïdor" i hagi comparat l'independentisme amb ETA. En una entrevista a Onda Cero, Rivera ha defensat que ara és moment d'unitat i de concentrar-se de cara a la manifestació de diumenge per ser "els màxims possibles". " Seria irresponsable començar a posar el dit a l'ull i opinar sobre el que diu cadascú", ha afegit per després defensar que "les exageracions mai són bones i que la situació és suficientment greu".  Rivera s'ha referit a les "concessions" del govern de Sánchez respecte els independentistes com una "irresponsabilitat" que, segons ha dit, marca un abans i un després. Però preguntat directament pels adjectius utilitzats per Casado, el líder de Cs no ha volgut valorar-los.  Segons Rivera, "cadascú té les seves formes i maneres d'explicar les coses" i els espanyols són "suficientment sensats" per jutjar el que cadascú diu i votar a qui vulguin. El líder de Cs ha assenyalat que ara és moment d'unitat amb la mirada posada a la manifestació de diumenge contra la política de Sánchez i ha afegit que quan arribin les eleccions cadascú tindrà el seu programa i la seva manera d'explicar-se. El líder de Cs sí que ha volgut retreure al partit de Casado que parli de Franco i d'avortament. "Els debats del segle passat no m'interessen. A vegades sembla que el bipartidisme està molt còmode amb els debats del passat", ha lamentat fent una crida a parlar del futur d'Espanya.

Summary: Rivera evita valorar la reacció de Casado i apel·la a la unitat de cara a la manifestació de diumenge


El president espanyol tanca les oficines a l’estranger tret de Brussel·les i cessa el secretari d’Interior i el director dels Mossos ACN Madrid.-El president del govern espanyol, Mariano Rajoy, ha anunciat aquest divendres les primeres mesures que adopta d’acord a l’article 155 de la Constitució per al que ha obtingut l’aval del Senat, que comporten el cessament del president de la Generalitat, Carles Puigdemont, el vicepresident, Oriol Junqueras, i tot el seu Govern, i la designació dels Ministeris com els òrgans que gestionaran les competències de cada àrea. El president espanyol també ha acordat la dissolució del Parlament de Catalunya i la convocatòria d’eleccions autonòmiques el 21 de desembre. A més, ha anunciat extinció de les oficines del president i del vicepresident, del Consell de la Transició Nacional, del DIPLOCAT, de totes les delegacions a l’estranger excepte Brussel·les i del cessament dels delegats de Brussel·les i Madrid. També el cessament del secretari de l’Interior, César Puig, i del director general dels Mossos, Pere Soler. A més, el Consell de Ministres espanyol ha aprovat presentar un incident d’execució de sentència davant del TC contra les resolucions aprovades al Parlament de Catalunya, on aquest divendres s'ha votat i proclamat la República catalana. Segons fonts del govern espanyol, juntament amb el cessament de Puigdemont, Junqueras i tots els seus consellers cessen els càrrecs de confiança de les conselleries, que ascendeixen a prop de 150 persones. Les mateixes fonts apunten que el cessament de tots els càrrecs implica que immediatament deixen de cobrar i no poden exercir les seves funcions, i que els intents de mantenir-s’hi seran considerats com a delicte d’usurpació de funcions.   Rajoy ha comparegut a La Moncloa per llegir una declaració sense preguntes i al llarg de 12 minuts ha desgranat les mesures que adopta el seu executiu, que entraran en vigor tan bon punt es publiquin al Butlletí Oficial de l'Estat, previsiblement amb caràcter immediat. Recurs al TC La primera mesura adoptada pel govern espanyol ha tingut lloc al Consell de Ministres ordinari on s’ha acordar plantejar al Tribunal Constitucional un incident d’execució de sentència per demanar la nul·litat de resolucions aprovades avui pel Parlament, és a dir, la nul·litat de la declaració d’independència.  Cessament de Puigdemont i el seu Govern La reunió extraordinària del Consell de Ministres espanyol ha servir per aprovar el cessament del president de la Generalitat, Carles Puigdemont, i del vicepresident Oriol Junqueras i de tots els consellers. Segons Rajoy, els ministeris assumiran les seves competències per donar compliment a les mesures adoptades.  Extinció de les oficines a l’estranger La Moncloa també ha acordat l’extinció de les oficines del president de la Generalitat i del vicepresident, així com del Consell Transició Nacional, del patronat del DIPLOCAT, de totes les delegacions a l’estranger excepte la de Brussel·les, el cessament dels delegats de la Generalitat a Brussel·les i Madrid, Amadeu Altafaj i Ferran Mascarell, així com del secretari de l’Interior, César Puig, i del director general dels Mossos, Pere Soler. Convocatòria d’eleccions Rajoy també adopta les funcions de president de la Generalitat, tot i que fonts de La Moncloa han avançat que les pot delegar també a la vicepresidenta, Soraya Sáenz de Santamaría. Amb aquestes funcions, Rajoy ha acordat dissoldre el Parlament de Catalunya i convocar eleccions autonòmiques per al 21 de desembre.  Valoració política El president espanyol ha fet també una valoració política de la situació en el que ha denominat com una “jornada trista” on la injustícia s’ha imposat a la llei i ha derivat la democràcia a Catalunya menyspreant l’interès general, sense respecte a l’interès general i els drets de la minoria ni inquietar-se pel dany que es pot causar”.  Les mesures adoptades a aquest Consell de Ministres extraordinari, ha afirmat, són la resposta a unes “decisions que pretenen imposar per la força dels fets consumats un segrest inadmissible a la majoria dels catalans i el furt d’una part del seu territori al conjunt dels espanyols”. Segons Rajoy, en aquestes hores “d’ànims exaltats” importa molt “la prudència i la serenitat i la confiança que l’Estat disposa d’instruments perquè amb tot el suport de la lei i la raó, dede manera pacífica i moderada recuperar la normalitat legal i dissoldre les amenaces a la convivència”. “Són passos necessaris” En aquest sentit ha afirmat que són mesures “per restituir un autogovern que ha estat liquidat en les últimes setmanes per una cadena de decisions il·legals arbitràries i excloents adoptades pels governants de la Generalitat” i són “passos necessaris i imprescindibles per retornar a la legitimitat democràtica a l’autogovern”.  “S’han imposat els partidaris del ‘a pitjor, millor’” Rajoy ha valorat la jornada al Parlament que ha culminat en la declaració d’independència, on segons ha afirmat “s’han imposat els partidaris del ‘a pitjor millor’” que “han portat Catalunya a un carreró sense sortida i han liquidat una tradició de catalanisme integrador i pactista”.  “La independència és trista i angoixant” Segons Rajoy, “la independència és punyent, trista i angoixant”, i “això és el que senten tots els catalans que no són independentistes i fins i tot molts independentistes demòcrates que no poden compartir la destrossa que aquesta operació basada en mentides, fraus i imposicions està causant en el cos social de Catalunya”.  “Es tracta d’evitar més danys” Un cop adoptades les mesures, segons Rajoy, “es tracta d’evitar més danys i tornar tan aviat com sigui possible la normalitat a la vida ciutadana”. Aquesta actuació, ha dit, “no es tracta de suspendre l’autogovern, ni d’intervenir-lo, ni de retallar-lo, sinó de tornar-lo a la normalitat tan aviat com sigui possible”, començant per “la llei, recuperar la legitimitat institucional i tornar la veu als ciutadans”.  “Eleccions lliures, netes i legals” Segons Rajoy, aquestes eleccions seran “lliures, netes i legals” i serviran per “tornar la veu als ciutadans” amb “urnes de veritat que tenen lleis, controls i garanties” perquè “Catalunya necessita reconciliar-se amb la veritat, la llei i amb ella mateixa, i el govern no vol dilatar ni un minut més aquesta tasca”.  Missatge de “tranquil·litat” Rajoy també ha llançat un missatge de “tranquil·litat i esperança” a “tots els espanyols” perquè “ha quedat acreditat que l’Estat de dret ha demostrat que té instruments per defensar la legalitat, la Constitució, les normes de convivència, la llei, i garantir els drets de tots els espanyols”. En aquest sentit, ha agraït el suport del PSOE, Cs i dels seus màxims dirigents, “que han compartit mesures” i que n’han plantejat “moltes”, així com a UPN, Foro Asturias i Partit Aragonès.

Summary: Rajoy cessa Puigdemont i el seu govern, dissol el Parlament i convoca eleccions el 21 de desembre


L'exconsellera Clara Ponsatí ha exigit la dimissió del conseller d'Interior Miquel Buch per les càrregues policials als disturbis de Barcelona. "Buch no pot seguir", ha dit a les xarxes socials aquest dimarts a la nit. La número tres de la llista de JxCat a les eleccions europees ha defensat així que el polític del PdeCat no segueixi al Govern de Quim Torra. "Si els controla perquè els controla. Si no els controla perquè no els controla", s'ha queixat Ponsatí, en referència als Mossos d'Esquadra.

Summary: Ponsatí exigeix la dimissió del conseller Buch per les càrregues policials als disturbis de Barcelona


El president de CDC i expresident de la Generalitat, Artur Mas, s'ha presentat aquest divendres com un "soldat al servei del president de la Generalitat", i ha reclamat votar diumenge la "decència" que representa Convergència, aquell partit que "no s'ha doblegat davant dels atacs més durs, més ferotges, que ha aguantat dempeus al servei del país, al servei de la causa de Catalunya". Mas ha titllat l'Estat de "pseudodemocràcia" i ha carregat contra els "delinqüents que fabriquen proves". "Els meus col·laboradors eren lleials a la causa de Catalunya, els delinqüents eren els d'allà, els de Madrid", ha exclamat l'expresident de la Generalitat fent referència a les gravacions que fan referència a Germà Gordó. En el míting de final de campanya de CDC, Mas ha reivindicat que el seu partit ha tirat endavant malgrat els "atacs innobles i indignes" de l'Estat, que ha titllat de "pseudodemocràcia". Sabent que això és així, ha reclamat aquest diumenge que "molta gent obri els ulls i en prengui nota", i opti per aquell partit que ha aguantat tot i que mai ha estat "derrotat del seu compromís, de les seves conviccions, que es diuen Catalunya i la seva llibertat".  "Estem aquí a peu dret al servei del país, al servei del president Puigdemont. Jo sóc un soldat al servei del president de Catalunya", ha exclamat Mas, que ha demanat als catalans que diumenge votin "la decència d'aquells que mantenen el seu compromís, que defensen les seves conviccions, que no s'han doblegat davant dels atacs més durs, més ferotges, que han aguantat dempeus al servei del país, al servei de la causa, de Catalunya". També ha sortit al pas de les gravacions que parlen de conxorxes per substituir-lo al capdavant de CDC, amb Germà Gordó com a nou líder. Mas ha garantit que els seus col·laboradors són "lleials a la causa de Catalunya", i ha remarcat que "els delinqüents eren els d'allà, els de Madrid, que fabricaven dossiers i intentaven enfonsar el prestigi d'uns dirigents que se l'estaven jugant pel poble de Catalunya". "Els delinqüents estaven allà, aquests que no saben dimitir", ha apuntat I és que Mas ha reclamat treure lliçons del que ha passat amb el referèndum sobre el Brexit. Ha reivindicat que els britànics han demostrat que "fins i tot les grans tensions que poden arribar a dividir l'opinió d'una societat es resolen en referèndum a les urnes", però també que quan algú guanya per una mica més del 50% "allò va a missa". "I quan algú juga fort i perd dimiteix. Han de parar l'oïda a ponent, perquè aquests no dimiteixen tot i que se la juguen fent delictes", ha afegit Mas, constatant que aquesta és la diferència entre "la democràcia real i una democràcia de baixa qualitat".

Summary: Mas es presenta com "un soldat al servei de Puigdemont" i demana votar la "decència" que representa CDC


El govern espanyol no vol valorar els missatges creuats entre jutges d'arreu d'Espanya que desqualificaven l'independentisme i insultaven, en alguns casos, els seus líders. La portaveu, Isabel Celáa, ha dit que són "privats" i que no mereixen, doncs, "cap consideració pública". A més, creu que "no erosionen" la independència judicial. Preguntada sobre la manifestació del primer aniversari del 20-S, ha dit que va ser "la imatge de les emocions al carrer" però demana "canviar l'emoció per la raó" i destaca que cal avançar en un acord en l'autogovern. També defensa que hi ha hagut un "avenç" des de l'any passat a ara i destaca que la Generalitat està present en grups de treball i comissions bilaterals que s'han tornat a posar en marxa entre els dos governs.  La portaveu del govern espanyol no ha entrat a valorar els missatges enviats des del correu corporatiu dels jutges en una aplicació del CGPJ que els permet intercanviar correus.  Sobre la manifestació del 20 de setembre, ha dit que són actes que ja s'havien vist anteriorment però s'ha esforçar per remarcat que, segons manté, amb el PSOE al govern hi ha hagut un "avenç" en les relacions amb Catalunya.  Tanmateix, sosté que hi ha formacions que volen posar pedres a la safata a aquest acostament i diàleg i llença un missatge tant a independentistes com a PP i Cs. "Hi ha forces polítiques que no volen que avancem per aquí i apugen la tensió dels discursos, si no desarmem la retòrica puja la tensió", ha reflexionat Celáa, que considera que calen "bones maneres i substituir l'emoció per la raó".  A més, ha dit que el govern "manté la determinació" de seguir dialogant amb la Generalitat perquè consideren que tot acord afavorirà "a la totalitat de la societat catalana". "Cal acordar un territori comú, el de l'autogovern", conclou.

Summary: El govern espanyol qualifica de "privats" els correus dels jutges i creu que "no erosionen" la independència judicial


Jordi Jané (l'Arboç, 1963) mantindrà la cartera d'Interior en el govern de Carles Puigdemont, després d'assumir-la el juny de l'any passat arran de la sortida de l'executiu dels consellers d'Unió pel trencament de la federació. Amb un llarga trajectòria al Congrés dels Diputats i de tarannà conciliador, la bona relació amb el ministre de l'Interior, Jorge Fernández Díaz, va aplanar la participació per primera vegada dels Mossos d'Esquadra a la taula de valoració de l'amenaça terrorista. Precisament, Jané ha assumit els reptes de seguretat davant una amenaça terrorista agreujada pels atemptats de París del 13 de novembre i ho ha fet amb un mantra: "màxima col·laboració amb els cossos policials". A l'agost, va haver de gestionar la polèmica després de la mort d'un manter en una operació dels Mossos; una causa que va acabar arxivada. Jordi Jané és fill d'una família que regenta un comerç centenari de l'Arboç (Baix Penedès), situat en un espai emblemàtic: l'edifici les Amèriques, coronat per una estàtua de Cristòfol Colom. Casat i amb dos fills, Jané és professor de Dret Constitucional a la Universitat Pompeu Fabra i a la Universitat Rovira i Virgili. De fermes conviccions catalanistes, va ser membre fundador de la Joventut Nacionalista de Catalunya (JNC) el 1980. Abans d'assumir el relleu de Ramon Espadaler com a titular d'Interior, havia forjat una llarga trajectòria a Madrid. Diputat per Tarragona des del 1999, va ser president de la Comissió de Seguretat Vial des del 2004 i fins l'any passat, en el marc de la qual va aprovar el carnet per punts i la reforma de la Llei de trànsit. Un dels principals reptes que haurà d'entomar en la nova legislatura és fer valer aquesta expertesa en seguretat vial, amb l'horitzó europeu del 2020 de reduir el 50% les víctimes en accidents de trànsit respecte al 2010 i després de tancar un any negre a les carreteres. El 2015, més de 170 persones van perdre la vida en accidents; un increment que va trencar la tendència a la baixa dels darrers anys. El 2014, les víctimes mortals havien estat 140. Un dels grans reptes com a conseller d'Interior que ha assumit és la protecció i lluita davant una amenaça global: el terrorisme. L'alerta es manté en el nivell 4 sobre una escala de 5 des del gener de l'any passat, quan van tenir lloc els atemptats de 'Charlie Hebdo', però la matança múltiple a París del novembre va trasbalsar tot Europa i en va qüestionar, de nou i d'una forma molt cruenta, la seguretat.  Anar tots a l'una davant una amenaça internacional Davant aquesta amenaça, Jané no s'ha cansat d'afirmar que s'ha de treballar amb la "màxima col·laboració", "màxim esforç" i "màxima voluntat" amb tots els cossos de seguretat. Per això, també s'ha esforçat a advertir que els ciutadans no entendrien que en una qüestió com aquesta els responsables de seguretat no anessin "tots a l'una".  Per això, el conseller va insistir que els Mossos i l'Ertzaintza havien de participar a la taula que valora l'amenaça terrorista, un òrgan que convoca, coordina i presideix el Centre d'Intel·ligència contra el Terrorisme i el Crim Organitzat (CITCO) i en què participen alts comandaments dels cossos de seguretat estatals. Després d'aquesta trobada al novembre, Jané també va reclamar la presència estable dels Mossos al CITCO i el ministre va respondre que s'estaven estudiant les fórmules per integrar el cos.  Tot i que la tensió entre el govern català i l'espanyol dels últims mesos s'ha intentat deixar de banda en la lluita antiterrorista, tampoc no n'ha quedat del tot exempta. Fernández Díaz va entonar que "rectificar és de savis" després d'assenyalar que el Ministeri de l'Interior ja havia ofert "durant molt de temps" als Mossos la possibilitat de formar part del CITCO, però que no havien obtingut resposta. Tot i aquestes afirmacions, les relacions han estat cordials; de "normalitat necessària" en matèria de seguretat, en paraules del conseller.  Una mort tràgica que va portar els manters a revoltar-se i a revifar el debat polític i social davant el 'top manta' El conseller va passar uns dies complicats a l'agost, quan un manter senegalès va morir en precipitar-se al buit des d'un balcó en una operació dels Mossos d'Esquadra contra el 'top manta' a Salou, l'11 d'agost. La mort tràgica de Mor Sylla va portar els manters a revoltar-se; van tallar la vies del tren i van provocar aldarulls. Aquests fets també van posar el focus en una realitat complexa i van fer revifar un debat que es va estendre a tot Catalunya: la venda ambulant irregular al carrer i les solucions policials, polítiques i socials que s'hi havien de buscar. Per la seva banda, el jutge va concloure que cap agent dels Mossos havia tingut cap implicació en la mort del manter, com van corroborar els diferents testimonis, i va arxivar la causa el setembre.  Diputat al Congrés: seguretat vial, infraestructures i iniciatives per a l'ús del català a l'Administració de Justícia Jané va arribar al Congrés dels Diputats el 1986 com a secretari general i assessor jurídic del grup parlamentari del grup parlamentari de CiU, aleshores 'Minoria Catalana' amb Miquel Roca, i va mantenir aquestes tasques fins el 1999. Després de les eleccions en què José María Aznar va aconseguir la majoria absoluta, va sortir com a diputat i va ser portaveu adjunt del grup parlamentari, un càrrec que va exercir fins el 2008 en equilibri obligat amb el líder d'UDC, Josep Antoni Duran i Lleida. La victòria insuficient de Jose Luis Zapatero el 2004 va obrir la porta a una nova etapa de negociació amb CiU i li va permetre accedir, en funció dels resultats de la federació, a la vicepresidència del Congrés dels Diputats, càrrec que va exercir en l'última legislatura. Com a portaveu a la Comissió de Seguretat Vial, va tenir un paper destacat en l'aprovació de la reforma de la Llei de trànsit del 2005, que va introduir el carnet per punts, i l'última reforma, que va endurir les sancions en casos d'excés de velocitat i conducció sota els efectes de l'alcohol i drogues.  Jané va apadrinar, mitjançant la presentació d'una proposició no de Llei, campanyes com la de 'Posa-hi fre', que demana que s'introdueixi l'Educació Vial com a assignatura obligatòria a les escoles. Ha rebut distincions d'entitat com el Comissionat Europeu de l'Automòbil per la seva tasca en favor de la seguretat vial.  Com a diputat de CiU per la demarcació de Tarragona, va reivindicar les infraestructures més reclamades pel territori, com el Corredor del Mediterrani; el 'tercer fil'; l'autovia A-27 o solucions per a la sinistralitat de la carretera N-340. Al Congrés també va destacar en la defensa de l'ús del català a l'Administració de Justícia, amb diverses iniciatives perquè el català fos un requisit per als jutges i fiscals que pretenen exercir a Catalunya.  Jané ha desenvolupat bona part de la seva carrera professional com a advocat i professor de Dret a Barcelona, i com a diputat, vivia entre la capital catalana i Madrid. Això sí, és un gran amant de localitats tarragonines com Torredembarra i Vandellòs i de la seva població natal, on l'espera l'emblemàtic edifici coronat per Cristòfol Colom.

Summary: PERFIL: Jané, el conseller incansable per reivindicar els Mossos en la lluita internacional contra el terrorisme


Tres persones han resultat intoxicades aquest dilluns al migdia en l'incendi d'una habitació d'una masia d'Alcover (Alt Camp), segons han informat els Bombers de la Generalitat, que han rebut l'avís poc abans de dos quarts de dues. Les flames han calcinat un bressol i una cortina i el fum s'ha escampat per tota la masia, situada a l'alçada del quilòmetre 2 de la TV-7221. De les persones intoxicades, totes elles lleus, dues han estat trasllades pel Sistema d'Emergències Mèdiques a l'Hospital Pius de Valls. Fins al lloc, s'hi han traslladat dues dotacions dels Bombers de la Generalitat.

Summary: Tres intoxicats en l'incendi d'una habitació en una masia d'Alcover


Un grup de manifestants antifeixistes han llençat pedres, ous i pintura contra els Mossos d'Esquadra en el cordó policial que els separa de la zona on aquest migdia se celebra una concentració de Vox a Barcelona. Els Mossos han desplegat un ampli dispositiu de seguretat a la zona de Plaça Espanya per separar els antifeixistes de la ultradreta i evitar que arribessin a la zona de l'Avinguda Maria Cristina, però alguns manifestants els han tirat pedres, ous i pintura i han organitzat, també, barricades. També s'han cremat contenidors a l'alçada de la parada de metro 'Tarragona'. La policia ha aconseguit dispersar els manifestants, però la situació és tensa.  Els manifestants criden càntics com 'Fora els feixistes dels nostres barris' o 'Franco ha muerto, abono para mi huerto'.

Summary: Un grup d'antifeixistes llencen pedres, ous i pintura contra els Mossos en el cordó policial per separar-los de Vox


Quirón Salud ha informat aquest dimarts als treballadors que si es fa efectiva la fi dels concerts haurà de plantejat un ERO per acomiadar 256 treballadors, 109 a la Clínica del Vallès a Sabadell i 147 a l'Hospital General de Catalunya, segons han confirmat a l'ACN fonts de CCOO. Les mateixes fonts han explicat que l'empresa ha reunit els representats dels treballadors per explicar-los que si s'acaben els concerts "es veuria en l'obligació" de presentar aquest expedient. Aquest anunci arriba després que el govern anunciés la sortida de la xarxa de salut pública (SISCAT) i la fi dels concerts amb la Clínica del Vallès i l'Hospital General de Catalunya acabaran el 15 d'agost i el 31 de desembre, respectivament. Des de CCOO, denuncien tant l'actitud de l'empresa com la del Govern i asseguren que, sense oblidar la defensa d'allò públic, s'ha d'aconseguir que el canvi cap a un nou model de sanitat no comporti pèrdues de llocs de treball.

Summary: Quirón Salud planteja acomiadar 256 treballadors de la Clínica del Vallès i l'Hospital General, segons els sindicats


Reig Jofre sol·licitarà l'admissió a cotització de 739.822 noves accions per un valor de 369.911 euros, una operació que la companyia preveu que es faci efectiva durant la segona quinzena d'octubre. Segons ha informat la farmacèutica a través d'un comunicat remès aquest divendres a la Comissió Nacional del Mercat de Valors (CNMV), aquesta acció permetrà compensar tots aquells accionistes que van optar per rebre més títols de l'empresa com a dividend. Segons Reig Jofre, un 96,4% dels accionistes van escollir aquesta forma de pagament. Un cop s'adjudiquin els títols, al capital social del grup creixerà fins als 38,4 MEUR, representat per 76,8 milions d'accions amb un valor nominal de 0,5 euros cada una.

Summary: Reig Jofre tanca una ampliació de capital per gairebé 370.000 euros


Almenys tres persones han mort durant el tiroteig d’aquest divendres a Munic, a Alemanya, segons ha informat el ministeri de l’Interior bavarès i recullen els mitjans de comunicació alemanys. En un comunicat, la policia de Munic assegura que hi ha hagut tirotejos a dos carrers al voltant del centre comercial Olympia, així com també al mateix recinte de compres. “Els testimonis parlen de tres persones diferents amb armes”, assegura el comunicat de la policia, que admet cap assaltant ha estat encara detingut i que hi ha en marxa una gran operació. “Davant de la situació poc clara, demanat a tothom de la zona urbana que es quedi a casa”, diu el comunicat.

Summary: Almenys tres morts en el tiroteig de Munic, segons el ministeri de l’Interior bavarès


El diari francès ‘Le Figaro’ i el nord-americà ‘The New York Times’ destaquen en els seus editorials dedicats a la qüestió catalana que “és el moment de mostrar veritables lideratges” i que “ambdues parts encara poden oferir concessions”. ‘The New York Times’ subratlla que “la porta encara no està tancada” i que si Rajoy “pren el control directe de Catalunya, les protestes segurament aprofundiran els problemes econòmics”. Per la seva banda, ‘Le Figaro’ diu que “les divisions s’estan fent cada cop més profundes a Espanya” i acusa Rajoy de no haver sabut “desarticular la crisi catalana”. Tanmateix, apunta que ara “no queda una altra opció”. El diari francès qualifica l’actual situació a Catalunya d’”embolic indecent” i recorda que tota aquesta situació s’està produint “l’any 2017 en una democràcia europea”. Segons ‘Le Figaro’, “l’escalada continua” perquè ni el govern català ni l’espanyol volen veure “la seva posició afeblida”. ‘The New York Times’ subratlla que “ambdues parts han augmentat les seves amenaces” aquesta setmana i que tant la suspensió de l’autonomia a Catalunya com la declaració d’independència “serien moviments desastrosos”. El diari nord-americà destaca que “l’espai per l’acord polític és petit”.  Segons el diari nord-americà, “Rajoy té la legalitat del seu costat”, però “l’ús de la força”, “l’empresonament de dos líders independentistes sense fiança” i “l’amenaça de suspendre l’autonomia catalana només ha servit per portar Puigdemont a un racó”. ‘The New York Times’ també recorda que “la incertesa política ha fet mal a l'economia catalana”. Per la seva banda, ‘Le Figaro’ destaca que “hi ha tants problemes existencials que s’han de resoldre que és indecent perdre’s en les divisions”. El diari francès també diu que els partidaris de la independència “han guanyat la batalla de les imatges” i que “la postura victimista els convé”.  No obstant això, culpa de l’actual situació tant al president de la Generalitat, Carles Puigdemont, com al president del govern espanyol, Mariano Rajoy. Segons ‘Le Figaro’, “a l’hora de la veritat, Puigdemont ha estat ambigu i confús”, mentre que Rajoy “només veu la legalitat”.  El diari francès també es fa ressò de les opinions dels principals líders europeus. “Les opinions d’Europa no els donen suport, els secessionistes catalans se n’haurien d’adonar i deixar de córrer en sentit contrari en l’escala mecànica de la història”, conclou l’editorial de ‘Le Figaro’.

Summary: ‘Le Figaro’ i ‘The New York Times’ diuen que “l’espai per l’acord polític és petit” i que calen “veritables lideratges”


El conte 'El disco' que Jorge Luis Borges va recollir a 'El libro de Arena' ha competit amb un article de Lola Pons, 'Lo que nadie quiere', publicat al diari El País, en la primera prova de les PAU, de Llengua castellana i Literatura. Els estudiants han pogut escollit una de les dues opcions i respondre preguntes, com per exemple, buscar sinònims de paraules com ''arredran'' o corregir frases amb faltes d'ortografia. En l'apartat d'expressió escrita, els estudiants han hagut de fer un text descriptiu de les possibilitats de compartir diferents aspectes de la vida a les xarxes socials, o un text argumentatiu sobre l'elecció de les carreres universitàries per motius ''vocacionals'', el tema que precisament tractava l'article periodístic d'aquesta opció.  Lola Pons, en el seu article publicat just fa un any, convidada als estudiants a decidir la carrera  els estudis en funció dels gustos i de les vocacions i no en funció de la suposada ocupabilitat que poden suposar determinats estudis, i precisament, en aquesta opció, la B, els estudiants han hagut d'argumentar l'elecció d'estudis per motius ''vocacionals'' de carreres que puguin ser de dubtosa ocupabilitat.  De les lectures obligatòries, els estudiants han hagut de respondre qüestions sobre 'Los ninos tontos' d'Ana María Matute i de tres poemes de Pedro Salinas, Luis Cernuda i Blas de Otero, amb poemes recollits a la segona antologia de la poesia espanyola, amb obres del S.XX.  En una part comuna, l'examen proposava diferents exercicis per posar a prova els coneixements de llengua dels alumnes. Seqüències gramaticals, oracions subordinades o funcions sintàctiques han protagonitzat aquesta part de l'examen. Entre els alumnes que han sortit més aviat de la prova, la satisfacció era la tònica general, no l'han trobada difícil o se l'esperaven més complicada. La Maite ha explicat que ha entès molt bé el text, ha triat la segona opció, de Lola Pons. També ha triat la segona opció l'Albert que ha reconegut que no era difícil i que només calia estar concentrat. L'Arnau, que ha triat l'opció de Borges, ho ha fet perquè la redacció li resultava més fàcil. Una de les professores que ha acompanyat els alumnes, ha declarat que l'examen no hi ha semblat difícil però que Borges li semblava un autor complicat.

Summary: Jorge Luis Borges i Lola Pons, a l'examen de Llengua castellana i Literatura de les PAU


L'associació Lex Ànima denuncia un suposat cas de "maltractament massiu" contra les colònies de gats que viuen al carrer a Riumors (Alt Empordà). L'entitat, que va néixer per evitar que aquests casos quedin impunes, critica que en els darrers dos mesos han desaparegut una quinzena de gats de la cinquantena que hi havia al municipi. I que molts altres presenten "talls a diferents parts del cos", possiblement causats per paranys. L'associació ha difós el cas d'un gat a qui s'ha hagut d'operar d'urgència, i que quedarà coix després d'aparèixer "amb quatre ferides profundes" que li havien partit diversos músculs de les potes. Des de Lex Ànima reclamen al consistori, als Agents Rurals i al Seprona de la Guàrdia Civil que investiguin qui instal·la les trampes. L'alcalde de Riumors ja ha emès un ban dient que denunciarà els fets. Segons critica Lex Ànima, el cas d'aquest gat que va aparèixer ferit –segurament, després de caure en un parany- no és aïllat. I fa que es pugui parlar obertament d'un suposat cas de "maltractament animal massiu" contra les colònies de felins que viuen al carrer a Riumors. L'entitat explica que aquest poble, de 370 habitants, encara no té implantat un sistema per esterilitzar els gats (tot i que l'està tramitant). I que mentrestant, des de fa temps, hi ha un grup de voluntaris que s'encarreguen de fer-ho pel seu compte. Tenen controlats una cinquantena de gats que s'estan al carrer, a qui també alimenten. Des de fa uns dos mesos, però, els voluntaris alerten que han desaparegut una quinzena de felins d'aquestes colònies. I que "una part important" de la resta de gats presenten talls a diferents parts del cos. Segurament, provocats per la presència de paranys. La majoria de les ferides són superficials. Però ara fa pocs dies, un gat va patir talls "profunds" a dues de les potes, que van fer necessari haver-lo d'intervenir quirúrgicament. Segons recull l'informe de la veterinària, el felí "tenia els músculs partits com per l'acció d'un ganivet" i tot porta a pensar que va caure "en una trampa per caçar animals". Obrir una investigació El gat s'ha pogut salvar, però segurament quedarà coix i patirà "importants seqüeles que li impediran viure al carrer, per la qual cosa ha estat adoptat", expliquen des de Lex Ànima. L'associació critica la situació que viuen les colònies de gats que hi ha a Riumors i recorda que fer servir paranys per maltractar els animals és un delicte. Per això, des de Lex Ànima reclamen a l'Ajuntament, als Agents Rurals i al Seprona de la Guàrdia Civil que obrin una investigació per veure qui es dedica a col·locar trampes al municipi. "Instarem a denunciar els fets davant les autoritats competents", diu l'entitat, formada per un grup de professionals del dret i la comunicació vinculats a la Comissió de Protecció dels Drets dels Animals del Col·legi d'Advocats de Girona.  Trampes de forma "indiscriminada" Arran dels fets, l'Ajuntament de Riumors ha emès un ban municipal on explica que denunciarà el cas. "Darrerament ens han fet saber que hi ha trampes instal·lades de forma indiscriminada en diferents indrets del municipi que provoquen danys físics als animals que hi queden atrapats", diu l'escrit que signa l'alcalde, Josep Maria Padrosa. I hi afegeix: "Aquest Ajuntament posarà a disposició policial aquests fets i els autors de la instal·lació de la trampa seran perseguits per la Llei". El ban també explica que el consistori ha engegat una campanya d'esterilització "de gats i gates salvatges" per tenir controlades les colònies de felins de Riumors. També diu que "cada dia són més les queixes rebudes per l'existència de gats als carrers" i recorda que l'ordenança municipal i la Llei de Protecció dels Animals no permeten "donar aliments als animals a la via pública".

Summary: Denuncien un cas de "maltractament massiu" amb paranys contra les colònies de gats que viuen al carrer a Riumors


La regidora de Mobilitat de Barcelona, Rosa Alarcón, ha volgut respondre a les crítiques al pla de mobilitat del consistori per part d'associacions com Barcelona Oberta, Amics de Passeig de Gràcia o la mateixa Foment del Treball. "També es criticava la pacificació del Portal de l'Àngel i es deia que aniria en contra dels comerciants, i ara és la milla d'or del comerç a Barcelona", ha assenyalat Alarcón, que s'ha mostrat convençuda que es mantindran en el temps algunes de les mesures i restriccions al trànsit –en carrers com la Via Laietana o la Gran Via- adoptades durant la crisi del coronavirus. "La majoria han vingut per quedar-se, sempre i quan els estudis demostrin que són efectives", ha puntualitzat la regidora de Mobilitat. "Ara estem fent una anàlisi de com han funcionat aquestes mesures des del punt de vista de la mobilitat i l'economia. En base als estudis decidirem quines mesures es quedaran i quines no", ha insistit Alarcón. "Algunes han estat molt positives, com la segregació en 17 punts del carril bus, que està funcionant molt bé i ha ajudat a millorar la velocitat comercial. I d'altres han estat més discutides", ha reconegut la regidora de Mobilitat. Les associacions de comerciants del Gòtic, el Born i el passeig de Gràcia critiquen els talls de carrers al trànsit de vehicles ja que noten menys afluència de públic i menys ingressos. "En plena pandèmia es van haver de prendre decisions molt ràpides per donar resposta a les necessitats", ha apuntat Alarcón.  "Ara es valoraran a través dels estudis econòmics i de mobilitat. Les que es quedin ho faran en el marc del Pacte per la Mobilitat i el Pacte de Ciutat", ha conclòs la regidora de Mobilitat.

Summary: Alarcón respon als comerciants: "També es criticava la pacificació del Portal de l'Àngel i ara és la milla d'or"


La Generalitat ha ratificat aquest dimarts la signatura del conveni de col·laboració entre ACCIÓ –l'agència per a la competitivitat de l'empresa– i l'organització europea Clean Sky per impulsar la participació d'empreses catalanes en projectes de la indústria aeronàutica. Aquest memoràndum d'entesa es va signar el passat 9 de juliol passat entre el secretari d'Empresa i Competitivitat, Pere Torres, i el director de Clean Sky, Eric Dautriat. El conveni té una durada de tres anys. Clean Sky Joint Undertaking (CSJU) és el programa d'investigació del sector aeronàutic més ambiciós que mai s'ha posat en marxa a Europa. Compta amb un pressupost de 4.000 milions d'euros fins a l'any 2020 i busca desenvolupar tecnologies innovadores per millorar el comportament mediambiental dels avions i el transport aeri europeu.   El pressupost del CSJU prové del programa Horizon2020 i és la continuació del programa Clean Sky, que en el període 2008-2013 va aportar 8,7 milions d'euros a empreses i centres tecnològics catalans. A través d'aquest conveni, ACCIÓ identificarà possibles sinergies entre els programes i serveis d'innovació que gestiona l'agència i les actuacions promogudes per la iniciativa CSJU, amb l'objectiu de promoure la capacitació tecnològica d'empreses catalanes en aquest àmbit i d'incrementar la participació de Catalunya en l'obtenció de fons europeus.

Summary: La Generalitat i l'organització europea Clean Sky ratifiquen el conveni per impulsar projectes en la indústria aeronàutica


La Sala Beckett oferirà a partir de la setmana vinent un dels cims de la temporada teatral, l’estrena de la seva primera producció de ‘Tot esperant Godot’, emblemàtic text de l’autor que  va donar nom a la sala ara fa 30 anys. Amb direcció de Ferran Utzet, el clàssic perd part del nom (‘Esperant Godot’) i guanya dos actors joves i en estat de gràcia, Pol López i Nao Albet. La seva participació “trenca una certa sensació de solemnitat” associada a l’obra i ha estat l’aposta del director per fer-la “més accessible a tothom”, explica Utzet a l’ACN. La proposta, però, ni revisa ni modifica el text de Beckett. Això sí, s’estrena amb una nova traducció de Josep Pedrals que afegeix una pàtina més de contemporaneïtat al clàssic universal.

Summary: Pol López i Nao Albet esperen Godot a la Beckett per commemorar el 30è aniversari de la mort de l'autor


La consellera de la Presidència i portaveu del Govern, Elsa Artadi, ha celebrat que amb la visita a Amer i el viatge a Waterloo, la líder de Cs, Inés Arrimadas, confirma amb "fets" el que nega de paraula: "Que el lideratge i la legitimitat de l'independentisme passen pel president Puigdemont". De la seva banda, el conseller de Polítiques Digitals i Administració Pública, Jordi Puigneró, ha lamentat que Cs no sigui el "gran partit de l'oposició a Catalunya" sinó és el "gran partit de la crispació", fent d'això el seu "projecte" per evitar que es resolgui el conflicte polític. Els dos consellers han participat en la cloenda del Digital Future Society.

Summary: Artadi celebra que Cs confirmi amb "fets" el que nega de paraula: "El lideratge de l'independentisme passa per Puigdemont"


La CGT de Lleida exigeix a la Universitat de Lleida (UdL) que expulsi un professor d'Història de l'Art que suposadament hauria efectuat comentaris "masclistes, discriminatoris i xenòfobs" a les seves classes. Provisionalment, el sindicat reclama la suspensió del docent fins a la finalització de l'expedient sancionador que la CGT considera que la universitat lleidatana hauria d'iniciar. El sindicat considera que la UdL com a espai  docent públic "ha d'apostar per la defensa dels valors de la diversitat, el feminisme, la igualtat i vetllar per la qualitat de la docència, així com el respecte a la dignitat de les persones". El Consell de l'Estudiantat de Lletres de la UdL va traslladar fa unes setmanes al deganat les queixes sobre els comentaris del professor rebudes per part d'estudiants.   Des del Comité per la República (CDR) de la UdL atribueixen al professor afirmacions com ara "una dona maltractada, després d'un maltractament en busca un altre"; "manifestar-se per la violència masclista és com manifestar-se pel càncer, és a dir no serveix per a res"; "la mort de les dones en violència domèstica no és per a tant, una de cada tres morts són homes"; "no es poden comparar cultures, la cultura blanca és la superior", o bé "no serveix de res ser antifeixista o antiracista perquè forma part de la història i no s'ha de furgar en el passat"    La CGT lamenta "la falta d'actuació i resposta immediata de la UdL", que el sindicat entén que hauria de passar "per l'expulsió del professor, o per la seva suspensió fins a la finalització de l'expedient sancionador". "En cap cas és de rebuda que la UdL esperi a la recepció d'un informe del centre Dolors Piera d'Igualtat d'Oportunitats i Promoció de les Dones per decidir quines mesures emprendre, i no adopti cap tipus de mesura cautelar de manera que el professor denunciat pugui seguir exercint la docència amb total normalitat", denuncien des de la CGT. Així mateix, el sindicat considera que "la justificació que s'ha fet pública del professor afirmant que es tracta d'unes frases extretes de context, és insultant i cerca justificar i blanquejar actituds masclistes i xenòfobes que s'han d'erradicar de qualsevol espai, i encara més de la universitat pública".

Summary: Denuncien comentaris "masclistes i xenòfobs" d'un professor de la UdL en les seves classes


El sector turístic de la Costa Daurada i les Terres de l'Ebre qualifica "d'absolut desastre" la temporada. L'ocupació turística ronda entre el 50% i el 60% de mitjana en els establiments oberts a l'agost, segons detalla a l'ACN Xavier Guardià, portaveu de la Federació Empresarial d'Hostaleria i Turisme de la província de Tarragona (FEHT). En canvi, al delta de l'Ebre, el turisme rural ha omplert un 90% de les places i ha firmat un bon mes. Amb tot, des de l'Associació de Turisme Rural de les Terres de l'Ebre (Aturebre) assenyalen que les cancel·lacions han impossibilitat que l'agost esdevingués un mes "excepcional" i apunten que les bones ocupacions no mitiguen la campanya. L'ocupació turística ronda entre el 80 i el 90% en una campanya normal a la demarcació de Tarragona. Enguany, les ocupacions es xifren al voltant del 50 i 60% en els establiments oberts, que en el cas del sector hoteler se situa entre el 40 i 50%. Malgrat que el mes d'agost ha estat millor que el juliol – quan es va registrar un 30% d'ocupació-, les bones dades no compensen la resta de mesos. "És cert que quan venim de zero, els 10, 20, 30 o 60% semblen una meravella, però és un desastre", afirma Guardià. Sense turistes holandesos, ni britànics, ni russos i amb pocs alemanys, l'únic mercat amb una mica de presència ha estat el francès. El sector atribueix l'escassa existència de turisme estranger als rebrots, els confinaments selectius i a les imposicions de quarantenes en països com Regne Unit, així com a les recomanacions de diversos governs de no viatjar a Catalunya. En canvi, els empresaris turístics han notat un increment de turistes de l'àrea de Barcelona. "Ja és un client important a la Costa Daurada i a les Terres de l'Ebre, però que hagi pujat aquest any es deu segurament al fet que abans anaven a altres destinacions o perquè feien uns altres tipus de viatges. Ara, han volgut conèixer una zona propera i segura", argumenta Guardià. En un any normal, els visitants catalans i de la resta de l'Estat -sobretot de l'Aragó, Navarra i el País Basc- suposen la meitat dels turistes que visiten la zona. Malgrat això, el portaveu de la FEHT opina que no hi haurà un canvi de tendència en el tipus de turisme, un cop se superi la crisi sanitària. "El turisme de sol i platja seguirà sent-ho, el que vol anar a la muntanya hi seguirà anant, el que fa viatge de llarg recorregut ho tornarà a fer. No crec que canviï res", completa. El turisme rural fa gairebé ple a l'agost, però les bones ocupacions no mitiguen una campanya "dolenta" A les Terres de l'Ebre, les cases rurals freguen el 90% d'ocupació en un mes d'agost que qualifiquen de bo. El portaveu d'Aturebre, Juanjo Bel, explica que al començament d'estiu hi va haver una allau de reserves, però que moltes d'aquestes es van cancel·lar a causa de l'evolució de la crisi sanitària. Si no hagués estat per aquestes cancel·lacions, l'agost hagués esdevingut un mes "excepcional" amb xifres que rondarien el 95 i 100%, segons Bel. De fet, el portaveu detalla que les ocupacions varien en funció de la localització dels allotjaments. Així, apunta que les cases rurals ubicades al delta de l'Ebre han fet ple pel seu atractiu turístic, mentre que les cases situades a l'interior- més cap a la plana d'Amposta- no han assolit l'ocupació total. Després d'un juliol amb un 40% d'ocupació, d'un juny amb un 10% i amb una Setmana Santa sense turistes, Bel valora que el global de la campanya turística ha estat "dolenta". I és que segons ell, les xifres d'ocupació de l'agost no varien gaire respecte a les de l'any passat. "L'agost no t'arregla la temporada, no la salva", lamenta el portaveu d'Aturebre. Pel que fa a les previsions de la tardor i la campanya de Nadal, Bel vaticina que la situació no millorarà. "El telèfon ha deixat de sonar, la gent tenia moltes ganes de sortir de vacances i aquells que abans agafaven l'avió s'han quedat al territori. Per això s'han omplert les cases. Ara s'ha acabat", admet. Malgrat això, apunta que pels ponts de la Diada de l'11 de setembre o de la Puríssima els allotjaments podrien omplir les places. Tot i això, diu, no "serà per tirar coets". Malgrat que el sector turístic de la Costa Daurada comparteix el pronòstic, espera que el mercat català, espanyol i també francès "aguanti" els mesos de setembre i octubre.

Summary: La Costa Daurada i les Terres de l'Ebre registren fins al 60% d'ocupació a l'agost en una temporada "desastrosa"


La candidata del PSC per al 26-J, Meritxell Batet, ha entrat de ple aquest dimarts en el debat nacional. En una entrevista a Catalunya Ràdio, la socialista ha apostat per una reforma de la Constitució que pugui introduir canvis en el reconeixement de Catalunya i ha assegurat que “fruit del resultat de les negociacions” hauria d’aconseguir-se que la nova carta magna reconegués que “Catalunya  té una identitat molt forta, una llengua pròpia i una cultura”. “Com ja deia Peces-Barba, Espanya és una nació de nacions. I la nació cultural catalana és indiscutible. Hi ha raons objectives que ho avalen”, ha sentenciat, apuntat a aquesta com la possible sortida per la que ella apostaria en una nova Constitució. Amb tot, ha apel·lat en diverses ocasions a la “negociació” al respecte i s’ha mostrat “segura” de poder “arribar a un acord” entre catalans i espanyols per aquest tema. Al que sí ha tancat la porta Batet és a la possibilitat que una reforma constitucional o del finançament autonòmic estableixi un concert econòmic per a Catalunya com el que tenen País Basc i Navarra. “El concert respon a una trajectòria històrica d’uns territoris, i jo poso l’èmfasi en els resultats. Catalunya el que ha de a tendir és a poder aconseguir els mateixos resultats. No és tan important el mètode com tenir la suficiència econòmica per portar a terme les polítiques i que es tingui un tractament igualitari respecte de les altres comunitats”, ha proposat, apostant així per una fórmula nova que reconegui “l’ordinalitat, la suficiència, la solidaritat i la capacitat d’actuació” de les autonomies. Batet també s’ha mantingut ferma en la negativa dels socialistes catalans i espanyols a permetre un referèndum sobre la independència de Catalunya després del 26-J. “Volem un referèndum per votar un acord, i fer l’esforç de posar-nos d’acord amb al reforma de la Constitució”, ha insistit. I és que quan se li ha parlat d’un possible referèndum, la cap de llista del PSC l’ha rebutjat al·legant que “JxSí i la CUP van votar ‘no’ a una proposta per celebrar un referèndum” i “diuen que és ja una pantalla passada”. Resultats del 26-J Pel que fa a les possibles negociacions per a un govern després del 26-J, Batet ha assegurat que “els socialistes, allà on han pogut facilitar governs d’esquerres, ho ha fet”, i ha apuntat que sovint el problema han estat les converses “on Pablo Iglesias ha estat liderant la negociació”. Sense arribar a dir, doncs, si el seu soci preferent seria Podem o C’s, ni ha renegat de l’acord amb els d’Albert Rivera ni ha tancat la porta a pactar amb Pablo Iglesias passades les properes eleccions. “S’han de veure els resultats i com queda l’aritmètica parlamentària”, ha dit.  Otegi “ha complert” Preguntada per la polèmica oberta a l’Estat pel protagonisme que està assolint el líder de Sortu i la possibilitat que vulgui aspirar a ser Lehendakari, Meritxell Batet no ha volgut mullar-se massa més que el seu partit.  “És cert que Otegi ha complert la seva condemna, ara pot fer la vida com qualsevol altra persona, i li reconec. Em sembla molt respectable”, ha dit, tot afegint, però, que el líder independentista basc “tampoc és exemple de fortalesa democràtica”. “Hi havia molts que lluitaven per la democràcia quan ell no ho feia”, ha recordat apel·lant al seu passat vinculat a la banda terrorista ETA.  Amb tot, ha apuntat també que els socialistes sempre han mantingut una actitud “més oberta i constructiva” que el PP a l’hora d’afrontar el procés de pau a Euskadi, tot criticant “la utilització de terrorisme” que afirma que han fet els populars. “Un govern de l’Estat socialista també canviaria aquesta actitud”, ha assenyalat, afirmant que l’apropament de presos i “altres qüestions” podrien posar-se sobre la taula. Malgrat això, no ha admès que “tothom hagi de demanar perdó per igual” pels errors comesos en aquest procés. “Els primers que ho haurien de fer són els que han donat suport al terrorisme i la lluita armada”, ha etzibat, tot afegint que no veu “perquè altres haurien de demanar perdó”. I és que Batet creu que per qüestions com els assassinats del GAL “ja es va pagar i ja es va demanar perdó en el seu moment”.

Summary: Batet apunta al reconeixement de la “nació cultural” catalana per establir que l’Estat és una “nació de nacions”


La magistrada del jutjat número 2 de Manresa ha tancat la instrucció contra el pallasso i regidor de Sant Joan de Vilatorrada, Jordi Pesarrodona, i hi veu indicis de desobediència greu. Ara, la jutgessa insta les parts –fiscalia i defensa- perquè es pronunciïn. Així doncs, és el ministeri fiscal qui haurà de decidir si acusa el regidor, o bé demana el sobreseïment del cas i, per tant, s'acaba arxivant. De fet, aquest últim escenari és el que va passar amb l'alcalde de Callús, Joan Badia, ja que la fiscalia no va trobar proves per incriminar l'alcalde i va dir que el relat dels fets era confús. De la seva banda, l'advocat de Pesarrodona, David Casellas, ha avançat a l'ACN que presentarà recurs contra l'auto perquè, segons ha explicat, el text introdueix fets diferents pel qual s'investigava Pesarrodona i creu que això provoca indefensió pel seu client.  El regidor de Cultura de l'Ajuntament de Sant Joan de Vilatorrada, Jordi Pesarrodona, va declarar dimecres passat per desobediència durant l'1-O, l'últim delicte de què se l'acusa. Durant l'interrogatori, Pesarrodona només va respondre les preguntes de la jutgessa, ja que la fiscalia no en va fer cap.  Aquest és un cas únic a Catalunya ja que aquí va ser la mateixa jutgessa qui va actuar d'ofici, després que Pesarrodona, juntament amb els alcaldes de Callús i Fonollosa, presentessin una denúncia per lesions als Jutjats.

Summary: La jutgessa acaba la instrucció contra Pesarrodona i hi veu indicis de desobediència greu


Les empreses tarragonines van exportar el tercer trimestre un total de 1.708 milions d'euros, cosa que suposa una caiguda de l'1,06% en relació amb l'any passat, segons xifres del Ministeri d'Economia. Amb aquestes xifres s'observa una desacceleració de les exportacions a Tarragona en el transcurs del tercer trimestre. L'any 2012 segueix sent en aquesta demarcació el millor exercici en exportacions. Només el mes de setembre, les exportacions van sumar 637,1 milions d'euros, amb un descens del 0,65% en relació amb el setembre de l'any passat. En l'acumulat dels primers nou mesos, però, les vendes a l'exterior augmenten en relació amb el 2014 i se situen en 5.352,4 milions d'euros, el 3% més. Els primers nous mesos de l'any, els sectors més actius en vendes a l'exterior a Tarragona van ser les empreses fabricants de productes químics amb unes exportacions per valor de 2.208,3 milions d'euros, la mateixa xifra que es va registrar durant el mateix període de l'any passat.  El segon sector més actiu a Tarragona van ser les empreses de béns d'equipament amb un volum de vendes per valor de 840,4 milions d'euros, el 16,5% més que l'any passat, sempre en el període dels primers nou mesos de l'any.

Summary: Les exportacions el tercer trimestre a Tarragona se situen en més de 1.700 milions, l'1% menys que l'any passat


El president Quim Torra ha lamentat en un missatge en un grup de mòbil que s'accepti en declaracions públiques la seva inhabilitació i substitució "amb tranquil·litat" i "sense plantar cara", segons ha publicat 'La Vanguardia' i ha pogut confirmar l'ACN. Torra ha enviat el missatge al grup de Signal de la direcció i coordinació de JxCat i el PDECAT, d'acord amb les informacions de l'ACN. "Que des del nostre espai es parli de la meva substitució, i en canvi no es planti cara a la meva inhabilitació, acceptant-la amb aquesta tranquil·litat, em sembla llastimós", ha afirmat Torra en un missatge publicat pel diari 'La Vanguardia'.  Des de Presidència han rebutjat comentar res sobre "missatges privats del president". "Ell decidirà el que hagi de ser en el moment oportú", han apuntat fonts de Presidència.  El missatge al grup de Signal de JxCat i el PDECAT arriba després de les declaracions del diputat de JxCat al Congrés, Ferran Bel, que va assegurar en una entrevista amb Europa Press que si inhabiliten el president el "raonable" és que algú del mateix espai ocupi la presidència. Aquest diumenge, el conseller Damià Calvet ha afirmat a RAC1 que seria d'una "baixesa democràtica indescriptible" que la JEC inhabilités al President de la Generalitat. "No hi ha pla A, ni B, ni C. L'únic escenari en aquests moments és la defensa del president", ha dit.

Summary: Torra lamenta que gent de JxCat i el PDECAT accepti en públic i "sense plantar cara" que sigui substituït


El portaveu dels comuns al Congrés diu que els tribunals s'han convertit "en el braç executor de la dreta" que vol "neutralitzar els adversaris polítics"  ACN Madrid.-El portaveu dels comuns al Congrés, Jaume Asens, diu que la decisió del Suprem sobre la inhabilitació de Torra és una "intromissió de la justícia" i afirma que en "democràtica el que és normal és que als presidents els tregui o els posi la ciutadania". En una entrevista al programa Tot es Mou de TV3, Asens ha assegurat que els tribunals "s'han convertit, en molts casos, en el braç de la dreta" que vol "neutralitzar els adversaris polítics a través de la justícia". El portaveu dels comuns també la decisió va "en la línia contrària a la que s'hauria d'esperar en aquesta etapa de desjudicialització que s'ha obert" i ha afirmat que ara caldrà veure què diuen els serveis jurídics del Parlament.  En aquest sentit, Asens ha dit que quan hi tinguin l'informe es pronunciaran sobre la seva posició. "Crec que els serveis jurídics incidiran en la línia que el Parlament és qui pot inhabilitar el president si hi ha una sentència ferma i que, si no, no pot fer-ho", ha dit. Asens ha dit que creu que mantindran aquesta posició i que també s'haurà de resoldre si "el Suprem pot inhabilitar-lo, no ja com a president sinó com a diputat".  "Cal que prengui la paraula el legislador" El portaveu dels comuns ha tornat a parlar sobre la reforma del Codi Penal per canviar el delicte de sedició. Ha dit que és una via "viable" i "possible". "Els jutges del Suprem fan una interpretació del delicte i fan variar el sentit de la llei, cal que prengui la paraula el legislador. En un estat de dret impera la llei no els jutges", ha assegurat.   "Cal un tipus penal més clar, més democràtic o bé, una altra opció, és derogar el delicte perquè no hi ha cap estat europeu al nostre entorn que el tingui. És una antiguitat", ha remarcat.

Summary: Asens, sobre la inhabilitació de Torra: "Torna a ser una intromissió de la Justícia"


El Ministeri de l'Interior ha reconegut en un document que els conductors i usuaris d'autopistes afectats per l'aixecament de peatges per part dels CDR no es poden considerar víctimes del terrorisme, i per tant no tenen dret al reconeixement i protecció com a tals per part de l'estat. Ho ha dit en resposta a la petició d'un advocat de Barcelona que va preguntar si hi tenia dret, després de les accions dels CDR la Setmana Santa passada per protestar per l'empresonament de líders independentistes. Pocs dies després la Guàrdia Civil va detenir Tamara Carrasco i Adrià Carrasco vinculant-los al terrorisme, cosa que l'Audiència Nacional va descartar mesos després. Segons va avançar 'La Directa' i han confirmat fonts del ministeri a l'ACN, pocs dies després de l'acció als peatges, un advocat barceloní que es declarava afectat, va preguntar a la Direcció General de Suport a les Víctimes del Terrorisme si podia sol·licitar una ajuda com a suposada  víctima del terrorisme. La direcció general va consultar a la Secretaria d'Estat de Seguretat si aquells  fets es podien considerar terrorisme. El 9 de gener passat la secretaria d'estat va respondre que els fets s'estan investigant en jutjats ordinaris de Catalunya com a desordres públics, i no per terrorisme a l'Audiència Nacional, i per tant no s'enquadren en el marc de la llei del 2011 de reconeixement i protecció integral de les víctimes del terrorisme i no poden comportar una compensació pels suposats afectats.

Summary: El govern espanyol admet que els usuaris afectats per l'obertura de peatges  dels CDR no són víctimes del terrorisme


El festival Gastromusical, que organitza el restaurant Molí de l’Escala, a l'Escala (Alt Empordà), celebrarà aquest estiu la desena edició amb nous espais i propostes tant des del punt de vista de la música com de la gastronomia. Per exemple, se celebrarà una nit temàtica dedicada a la cuina del País Basc. L’esdeveniment tindrà lloc del 20 al 24 de juliol, consolidant l’aposta per celebrar el festival durant cinc dies consecutius del mes de juliol. La programació inclou les actuacions de Lucrecia, Pablo Carbonell, Kepa Junkera, Paula Grande i Duquende i Chicuelo. De la seva banda, Xavier Carbonell, Vicenç Fajardo, Jordi Jacas i l’equip del Molí de l’Escala, mostraran el seu talent als fogons. Una altra novetat és que el Gastrokids, la proposta del Gastromusical per als més petits, uneix forces el dissabte 23 de juliol amb el Museu d’Arqueologia de Catalunya d’Empúries. Ambdós impulsarann conjuntament un nou espai d’activitats pensades per a les famílies, el Familiaria. Gastronomia, música, cultura i història seran els eixos d’una programació amb més de 20 activitats i tallers diferents en un entorn únic i mil·lenari, el Jaciment d’Empúries. El Gastromusical es tancarà el diumenge 24 de juliol amb una de les propostes estrenades l’any passat, el Gastrovermut. Tornarà a ser un espai diürn per recuperar la tradició del vermut amb un espai singular i amb la música de Paula Grande, nascuda a l’Escala i que tornarà a la població per presentar la seva òpera prima, ‘Viatge Interestel·lar’. A la nit serà el torn del Gastroflamenc, la principal proposta de la darrera edició que torna per oferir una nit al voltant de la música flamenca i la cuina andalusa.

Summary: El desè Gastromusical del Molí de l'Escala estrenarà una nit temàtica dedicada al País Basc


sabel-Clara Simó (Alcoi, 1943) ha publicat fins ara més d'una quarantena d'obres de narrativa, teatre, poesia o contes. L'escriptora publica ara 'Jonàs' (Edicions 62), una novel·la que narra la història de l'Àlex, un lingüista que viatja a Nova York per participar en un congrés i on acaba coneixent Jonàs, un seductor fotògraf que l'ajuda a descobrir la seva sexualitat oculta. En una entrevista amb l'ACN, Isabel-Clara Simó reconeix que, fins fa un any, un dia sense escriure era "una tortura", però que recentment ja no experimenta aquesta sensació. "Potser serà l'última novel·la ambiciosa que faré", reconeix, assegurant que 'Jonàs' podria esdevenir el seu "testament literari". Amb tot, li segueixen "bullint" idees al cap. "Em faig gran". Així s'ha explicat l'autora de 'Dones' a l'ACN després d'una vida sencera dedicada a la literatura. Mentre escrivia 'Jonàs' estava convençuda que rubricava la darrera de les seves novel·les amb vocació ambiciosa, tot i que ara, una vegada acabada, reconeix que li segueixen "bullint" idees al cap en vistes al futur.  L'"obsessió malaltissa" que sent a l'hora d'escriure l'acompanya durant tot el procés de gestació d'una obra fins al punt que, alguna vegada, ha arribat a perseguir una persona pel carrer perquè s'assemblava a un personatge seu. Per fer-ho sostenible a nivell vital, combina aquestes obres amb relats curts, juvenils o menys ambiciosos que li permeten "respirar". Una història del descobriment homosexual 'Jonàs' narra la història de l'Àlex, un llatinista que viatja de Catalunya a Nova York per participar en un congrés. A la ciutat, coneix Jonàs, un fotògraf atractiu i seductor amb qui inicia una relació i que li fa descobrir la seva sexualitat oculta. Una tragèdia obliga l'Àlex a tornar a Barcelona, amb una família hostil i una societat que se li fa estranya. Una novel·la tenyida per la crisi contemporània, la pèrdua de la innocència i el descobriment de l'homosexualitat on es donen cita aspectes com les relacions patriarcals, entre persones del mateix sexe o el racisme.  Església i exèrcit, els principals enemics  "Sempre havia sentit curiositat per tractar l'enamorament entre dos homes", ha explicat Clara Simó, però defensa que el "pinyol" que centra el llibre és una pregunta "més complexa" basada en l'afirmació de Durkheim sobre que l'individu és només una abstracció, mentre que la realitat és la societat.  En aquesta línia, l'escriptora defensa que la gent ha de ser "lliure" i "triar" la seva sexualitat, una circumstància que forma part de la "pròpia naturalesa". "Prohibir-ho, perseguir-ho i marginar-ho és una autèntica animalada".  En aquesta línia, especifica que els principals enemics de l'homosexualitat i la dona són l'església i l'exèrcit. Al pati de l'escola o en el món del futbol, ha lamentat, encara queden reminiscències d'aquests estigmes.

Summary: Isabel-Clara Simó: "'Jonàs' és el meu testament literari"


El Consell de Ministres ha inclòs 27 municipis de les Terres de l'Ebre en la delimitació de la zona afectada greument pel temporal els passats dies 18 i 19 d'octubre. Són, concretament, Alcanar, l'Aldea, Aldover, Alfara de Carles, l'Ametlla de Mar, l'Ampolla, Amposta, Batea, Benifallet, Bot, Deltebre, Freginals, Godall, La Galera, La Sénia, Mas de Barberans, Masdenverge, Paüls,  Roquetes, Sant Carles de la Ràpita, Sant Jaume d'Enveja, Santa Bàrbara, Tivenys, Tortosa, Ulldecona i Vinebre. Els municipis ebrencs afectats –els únics a la província de Tarragona- s'han reconegut juntament amb altres zones afectades de Castelló, València i Terol. A partir de la delimitació, el govern espanyol ha aprovat els ajuts per pal·liar els danys en habitacles, establiments industrials, mercantils, agraris, marítims pesquers, turístics i altres serveis. Aquestes mesures, adoptades en compliment de l'article 24 de la llei 17/2015 del Sistema Nacional de Protecció Civil, també inclouen danys a persones físiques o jurídiques que hagin realitzat prestacions personals o de béns, i règim d'ajuts a corporacions locals, danys en infraestructures municipals i xarxa viària, actuacions de restauració ambiental, en el domini públic marítim terrestre i la resta d'infraestructures públiques. També s'adoptaran mesures laborals i de Seguretat Social. El subdelegat del govern espanyol a Tarragona, Joan Sabaté, ha manifestat la seva satisfacció per l'acord del Consell de Ministres i ha reiterat als ajuntaments la disponibilitat de l'organisme per gestionar aquesta "situació excepcional". La subdelegació va transmetre al govern espanyol la valoració dels danys que van patir les infraestructures, equipaments i instal·lacions dels municipis ebrencs.

Summary: El Consell de Ministres declara com a zona afectada pels temporals d'octubre 27 municipis ebrencs


L'empresa Marelli ha comunicat al comitè d'empresa la intenció d'acomiadar entre 57 i 59 treballadors dels centres de la Zona Franca i de Santa Margarida i els Monjos aquest dimarts, segons ha avançat 'La Vanguardia' i ha confirmat l'ACN. La decisió forma part d'un pla de reajustament per adaptar-se al tancament de les instal·lacions de Nissan a Catalunya i afectaria 30 empleats a la Zona Franca i entre 27 i 29 a la localitat penedesenca, segons els sindicats. Els dos centres donen feina a 173 treballadors. Marelli fabrica sistemes de climatització per Nissan i també per centres de Renault a l'Estat o a França. Són els primers acomiadaments de les empreses proveïdores i auxiliars des que es va conèixer la decisió de l'automobilística.  La direcció va comunicar als treballadors que presentaria un Expedient de Regulació d'Ocupació (ERO) de forma conjunta pels dos centres i que preveia iniciar el periode de consultes amb els representants de la plantilla la setmana que ve, segons apunten fonts sindicals. El Departament de Treball encara no ha rebut la sol·licitud formal per presentar un ERO per part de l'empresa.   El tancament de les plantes de Nissan a Catalunya no tan sols afecta els 3.000 treballadors contractats directament pel fabricant japonès, sinó també als més de 20.000 llocs de treball indirectes que genera el mateix grup.  Segons les organitzacions sindicals, el tancament de les fàbriques de la Zona Franca, Montcada i Reixac i Sant Andreu provocarà una "ona expansiva" que pot afectar 500 companyies com Acciona, Magna, Drive, Marelli, Lear, Gestamp o Tachi-S.  Els representants dels treballadors d'aquestes empreses han format una comissió de seguiment per pactar accions conjuntes i ja s'han manifestat durant les últimes setmanes. Més d'un miler de treballadors de Nissan i de les seves empreses subcontractades i proveïdores van fer una cadena humana al voltant de la planta de la Zona Franca fa quatre dies per reivindicar els drets de tots els empleats vinculats al grup nipó. Fonts sindicals asseguren que no tenen constància que cap altra de les empreses proveïdores i auxiliars de l'automobilística hagi iniciat un procediment d'extinció col·lectiu de contractes.

Summary: Marelli comunica als treballadors entre 57 i 59 acomiadaments en plena crisi pel tancament de Nissan


L'Hospital de Campdevànol ha donat d'alta l'última pacient que hi havia ingressada al centre per coronavirus d'ençà que va començar la pandèmia. En total, s'han donat 66 altes hospitalàries i s'han diagnosticat 124 positius per covid-19. A més, durant aquest temps també s'ha hagut de lamentar la mort d'una desena de persones a causa de la malaltia. En declaracions a l'ACN, el gerent de l'hospital, el doctor Joan Grané, s'ha mostrat satisfet per la darrera alta, però també s'ha mostrat prudent, i ha demanat a la població que malgrat les mesures de desescalada estiguin funcionant no es pot "abaixar la guàrdia" perquè el coronavirus "ha vingut per quedar-se".  El gerent de l'Hospital de Campdevànol, Joan Grané, ha explicat que feia dies que comptaven amb un o dos malalts a qui finalment s'ha donat l'alta, malgrat encara estan en fase de recuperació. El metge ha insistit en què la població tingui cautela i "no es relaxin". El gerent també ha dit que els sanitaris han de tenir clar que ara, el coronavirus és una opció més i que els pacients que vagin a l'hospital podrien ser susceptibles de tenir la malaltia.   Joan Grané ha explicat que la darrera pacient a qui s'ha donat l'alta "no és un perfil de pacient tipus", ja que va arribar a l'hospital sense símptomes i per una altra casuística. Amb els nous protocols, la prova de l'arribada a l'hospital va donar negativa, però al cap d'uns dies i després d'haver estat operada, la pacient va començar a mostrar símptomes i se la va sotmetre a una segona prova. En aquesta segona ocasió, va donar positiu.

Summary: L'Hospital de Campdevànol dona d'alta l'última pacient ingressada per coronavirus


Les emissions de CO2 controlades -aquelles subjectes a la directiva europea que regula sectors com el de la combustió, el del ciment o el refí de petroli- van estancar-se a Catalunya el 2016, amb un creixement del 0,3%, i representen l'11,2% de les verificades a l'estat espanyol. Així ho recull l''Informe de situació de les emissions de CO2 al món' corresponent al 2016, any del qual es tenen totes les dades definitives i se n'ha pogut fer l'explotació. L'informe, que ha coordinat la Fundació Empresa & Clima, també constata l'augment moderat de les emissions totals a Catalunya el 2015 en un 0,8%, tot i la progressiva recuperació econòmica. Malgrat aquest estancament, la directora de la Fundació Empresa & Clima, Elvira Carles, ha avisat que "cal canviar el paradigma per complir a llarg termini els objectius europeus". Amb l'horitzó del 2020, les emissions de CO2 s'han d'haver reduït un 20% respecte al 1990 i el 2030, un 30%.  En el reclam d'aquest canvi de paradigma per complir els objectius europeus, Carles ha destacat la necessitat de disposar d'una llei del canvi climàtic a nivell estatal. També ha proposat altres mesures com millorar l'aïllament de les cases, fomentar la mobilitat elèctrica i el transport de mercaderies per ferrocarril i en aquest sentit ha destacat la importància que tindria el Corredor Mediterrani.

Summary: Les emissions de CO2 controlades s'estanquen a Catalunya el 2016, amb un creixement del 0,3%


El Sistema d'Emergències Mèdiques (SEM) ha atès 13 persones a causa del fort vent. La major part dels atesos han estat traslladats a centres hospitalaris però cap d'ells està greu. El telèfon 112 d'emergències ha rebut 2.393 trucades fins a les 12 hores pel temporal de vent: 832 al Maresme i 675 al Barcelonès. La majoria han estat per caiguda de branques, arbres, tendals i objectes. Per ciutats, Barcelona ha registrat 483 trucades i Mataró, 365. Els Bombers han rebut 960 avisos, dels quals 669 són a la regió metropolitana nord i 133 a Girona.

Summary: El SEM atén 13 persones a causa del fort vent, cap d'elles de gravetat


Després de la publicació per part del Departament de Salut de la llista de personal directiu de les entitats del sector públic i les retribucions previstes per al 2018, l'Associació Catalana d'Entitats de Salut (ACES) i la Alianza de la Sanidad Privada Española (ASPE) han mostrat aquest dijous el seu descontentament per la permanència de Barnaclínic, vinculada a l'Hospital Clínic de Barcelona, entre les entitats del sector públic que seran beneficiàries d'aquestes retribucions al·legant que suposa competència "deslleial" i perjudica la resta del sector privat. Així, en un comunicat, asseguren que "el model Barnaclínic suposa una pràctica deslleial i contrària a les lleis de defensa de la competència; aquest model, que s'està estenent, perjudica greument l'activitat dels centres sanitaris privats, en aprofitar instal·lacions, equipament i professionals del sector sanitari públic per realitzar activitat privada". Consideren que Barnaclínic "constitueix una clara competència deslleial de l'àmbit de la sanitat pública envers la privada, amb la qual concorre a cost "zero" amb fons públics, mentre la privada ha d'assumir els costos laborals, fiscals, d'inversió i de risc empresarial amb fons propis i pagar els corresponents impostos. A més, recorden que el Departament de Salut, de comú acord amb l'Hospital Clínic, va anunciar la dissolució de l'actual Barnaclínic i la posada en marxa d'una nova entitat durant l'any 2017. Al maig del 2016 es va crear una comissió d'estudi formada per responsables de la Conselleria de Salut i de l'Hospital Clínic de Barcelona amb l'encàrrec d'analitzar alguns reptes en la gestió del centre. Aquesta comissió havia de ser responsable de dotar el centre de la personalitat jurídica més adequada per substituir l'actual Barnaclínic, però actualment continua sent una societat mercantil de capital públic. Des de les patronals sanitàries privades ACES i ASPE se sol·licita que es respecti de forma escrupolosa el principi d'equitat en l'accés als serveis públics i que es reprengui la decisió de canviar l'estructura i naturalesa jurídica de Barnaclínic per fer-la compatible amb la legislació vigent. ACES és la patronal catalana de les empreses sanitàries i socials privades de Catalunya. Amb 41 anys de trajectòria, actualment representa a 211 empreses (365 centres) del sector sanitari, sociosanitari i social. El sector sanitari privat català ocupa 15.000 treballadors i 6.000 metges i representa el 3,5% del PIB català.

Summary: La patronal de la sanitat privada critica que Barnaclinic segueixi actuant des d'un hospital públic


La fins ara presidenta de la CUP al Parlament, Mireia Boya, ha afirmat que les eleccions del 21-D són "il·legítimes" però que cal "confrontar-les" i "seguir desenvolupant la república". Boya ha assistit a la manifestació convocada per l'ANC i Òmnium aquest dissabte a Barcelona per demanar la llibertat dels presos, el dia abans de l'assemblea en què la CUP decidirà si es presenta a les eleccions i amb quina fórmula. En declaracions a l'ACN durant la manifestació, Boya ha dit que tenen "clar" que les eleccions "estan en un fort context de repressió" i que "no són normals" perquè estan "imposades" pel govern espanyol. La portaveu de la CUP també ha demanat una "amnistia pels presos polítics" perquè puguin "tornar a casa" i continuar "amb el desenvolupament de la república" que "és el que hauríem d'estar fent tots".

Summary: Boya diu que les eleccions són "il·legítimes" però cal "confrontar-les" i "seguir desenvolupant la república"


El filòleg i director de la Càtedra de Periodisme i Comunicació de la Universitat de Lleida (UdL), Miquel Pueyo, ha decidit presentar-se a les primàries per ser escollit com a candidat d'ERC a l'alcaldia de Lleida. Així ho ha confirmat el mateix Pueyo a l'ACN que ha declinat entrar al detall sobre les seves ''expectatives i idees'' fins més enllà del dia 23 de maig, el dia en que els republicans celebraran una assemblea per triar la persona que encapçalarà la llista del 2019. Pueyo va ser diputat al Parlament entre el 1988 i 1995, director de Planificació Lingüística de la Generalitat al 2004, secretari de Política Lingüística entre el 2005 i el 2007 i delegat del Govern a Lleida entre 2007 i 2011 en anys del Tripartit. El darrer candidat i actual portaveu d'ERC a la Paeria és Carles Vega que els passats comicis va aconseguir una representació de 3 regidors al consistori. El nom de Miquel Pueyo com a possible candidat d'ERC a l'alcaldia de Lleida va començar a sonar fa unes setmanes però no va ser fins ahir diumenge al vespre que el mateix Pueyo ho va confirmar d'una forma indirecta mitjançant una piulada que així ho suggeria a les xarxes socials. Ara caldrà que reculli els avals necessaris en l'assemblea extraordinària del proper dimecres per tal de confirmar la seva candidatura amb la qual podria aspirar a l'alcaldia de Lleida l'any que ve.

Summary: Miquel Pueyo es presenta a les primàries per ser el candidat d'ERC a l'alcaldia de Lleida


L'Ajuntament de Barcelona obrirà per primera vegada al públic un túnel que connecta la Casa de l'Aigua de la Trinitat Vella amb la Casa de l'Aigua de la Trinitat Nova. Un túnel de 300 metres que travessa la Meridiana i uneix els dos edificis. Entremig d'aquesta infraestructura s'ensenyarà quin ha estat el cicle de gestió de l'aigua a la ciutat de Barcelona des dels inicis. La ruta es podrà fer a partir de visites guiades de 30 minuts cada diumenge a partir del 8 d'abril, tot i que cal inscripció prèvia. Aquesta nova activitat s'emmarca dins del Memorial de l'Aigua 2018-2019 que s'ha presentat el dijous 22 coincidint amb el Dia Mundial de l'Aigua, en què es preveu parlar de l'aigua com a un bé públic, universal i escàs. Per celebrar el Dia Mundial de l'Aigua la façana de l'Ajuntament de Barcelona s'ha il·luminat de blau. La regidora del districte de Sant Andreu, Laia Ortiz, ha destacat que la voluntat del govern és obrir-se a la Trinitat Vella, on hi ha una banda de la connexió del túnel, ha destacat que és "un territori llargament abandonat" pels diferents governs municipals, però que ara l'actual equip el vol "reactivar". Per fer-ho, es començarà per la construcció de noves promocions d'habitatges una vegada els territoris on hi ha la presó actualment "quedin alliberats". Per això, Ortiz ha assegurat que la voluntat és "mirar de nou" cap a la Casa de l'Aigua, actualment utilitzat com a equipament de barri. El Memorial de l'Aigua el formen un conjunt d'activitats que es celebraran al llarg del 2018 i 2019 centrat en quatre eixos que formen la història en la gestió de l'aigua de Barcelona: el Rec Comtal, l'abastament d'aigua per mines de gestió col·lectiva, la xarxa del clavegueram i infraestructures com l'aqüeducte alt de Montcada. Per aquest motiu, més enllà de la visita que s'ofereix pels túnels entre les cases de les aigües de les dues Trinitats, també s'organitzaran visites al Rec Comtal o al clavegueram així com també xerrades i exposicions. De fet, la voluntat del Memorial és conèixer el patrimoni però també despertar reflexions de la ciutadania sobre la gestió de l'aigua. El túnel que ara s'obre al públic compta amb les canonades que ajudaven a traslladar l'aigua que arribava a la Casa de l'Aigua de Trinitat Vella fins a la de la Trinitat Nova.

Summary: Barcelona obre el túnel que connecta les cases de l'aigua de la Tinitat Vella i la Trinitat Nova


Els Mossos d'Esquadra busquen l'autor d'un apunyalament que ha tingut lloc aquest dimarts a la tarda al barri barceloní del Raval. Fonts properes al cas expliquen a l'ACN que l'agressió es pot haver produït durant una baralla entre persones que es coneixien entre elles, probablement relacionada amb temes delinqüencials. L'ACN també ha pogut saber que la víctima de moment no ha denunciat els fets, que té diversos antecedents policials i que està ingressada en un centre mèdic fora de perill.

Summary: Els Mossos busquen l'autor d'un apunyalament al barri barceloní del Raval


Un 10% de les 301 persones que les farmàcies catalanes havien classificat com a usuaris amb factors de risc pateixen càncer de pell. És el resultat de l'estudi Derma-risc que s'ha dut a terme en la campanya 'Atenció Pell', una iniciativa que va començar el 2016 per avaluar el risc de patir càncer de pell, el més freqüent entre la població i en què és molt important la detecció precoç. D'altra banda, en la campanya 'Atenció Diabetis', amb l'objectiu d'identificar el risc dels usuaris majors de 30 anys de patir aquesta malaltia, es van detectar un 20% de prediabetis –període asimptomàtic previ a l'aparició de la diabetis–  i un 9% de casos d'hiperglucèmia –nivell alt de glucosa en sang, un dels senyals per al diagnòstic– de les 2.354 intervencions realitzades en 322 farmàcies comunitàries. Són dades que el Col·legi de Farmacèutics de Barcelona (COFB) i el Consell de Col·legis Farmacèutics de Catalunya (CCFC) han donat a conèixer aquest dimarts després de presentar-les en el Congrés de la Federació Internacional de Farmacèutics, que va tenir lloc el setembre a Glasgow.  Els farmacèutics catalans van explicar a Glasgow el seu paper en les campanyes de prevenció i detecció precoç del càncer de pell i de la diabetis, així com de la grip. La campanya 'Atenció Pell', impulsada conjuntament pel COFB i l'Hospital Clínic de Barcelona, ha avaluat des del 2016 el risc de patir càncer de pell de més de 12.000 persones. Els farmacèutics, formats prèviament en aquest camp, ho han fet a través de qüestionaris de salut i examinant lesions pigmentades dels braços amb l'ajuda d'eines com una regleta dermatològica. En l'estudi Derma-Risc, amb el Servei de Dermatologia de l'Hospital Clínic, les farmàcies van validar entre aquest any i el passat, els qüestionaris amb 400 participants de la campanya. Del total de 301 persones que el farmacèutic havia classificat com a usuaris amb factors de risc, un 10% patia càncer de pell i, concretament, un 1,3% presentava melanoma (l'equivalent a 13 casos cada 1.000 persones). Tenint en compte que la incidència del melanoma a Catalunya és de 10 casos cada 100.000 habitants, les dades de l'estudi demostren que la intervenció del farmacèutic en el cribratge de població de risc podria contribuir a seleccionar i prioritzar les visites amb el dermatòleg i millorar la detecció precoç de melanoma. Aquestes dades preliminars també estimulen la recerca enfocada a la inclusió dels farmacèutics comunitaris en protocols multidisciplinaris de pràctica clínica en dermatologia.  Al llarg d'aquests tres anys de la campanya, en què la implicació de les farmàcies ha anat en augment (276 el 2016; 387 el 2017 i 504 el 2018), les dades mostren un increment dels hàbits de protecció solar pel que fa a la freqüència d'ús de fotoprotector o la proporció d'usuaris que n'utilitza quan pren el sol. Aquest any, de les 2.579 persones que han participat a la campanya, el 55% prenia medicaments fotosensibilitzats –fàrmacs que augmenten la vulnerabilitat al sol– i el 76% d'aquestes no utilitzava sempre protecció solar.  Les persones amb alteracions glucèmiques beuen més vi i begudes ensucrades Una altra de les campanyes que les farmàcies han dut a terme és 'Atenció Diabetis', a finals de l'any passat i organitzada pel Col·legi de Farmacèutics de Barcelona (COFB), l'Agència de Salut Pública de Catalunya (ASPCAT), la Societat Catalana de Medicina Familiar i Comunitària (CAMFiC), l'Associació Catalana de Diabetis, l'Associació de Diabètics de Catalunya (ADC) i l'Associació d'Infermeria Familiar i Comunitària de Catalunya (AIFiCC).  Els farmacèutics comunitaris van utilitzar els següents indicadors: la glucèmia basal capil·lar, per detectar si l'usuari tenia la glucèmia elevada en el rang de prediabetis o diabetis, i tres qüestionaris: el test de Findrisc, per determinar el risc de patir diabetis; el test Predimed, per avaluar el grau de seguiment de la dieta mediterrània i el test IPAQ, per calcular el grau d'activitat física.  Es van detectar un 9% de casos d'hiperglucèmia i un 20% de prediabetis gràcies a les 2.354 intervencions. Altres conclusions són que aquelles persones amb alteracions glucèmiques (prediabètics i hiperglucèmics) bevien més vi i begudes ensucrades i feien menys activitat física. D'altra banda, els hiperglucèmics consumien menys vegetals crus i menys fruits secs.  Farmàcies sentinella: detecció precoç de l'epidèmia de grip El Projecte de Farmàcies Sentinella, impulsat conjuntament pel Departament de Salut i el Consell de Col·legis Farmacèutics de Catalunya i amb 60 establiments repartits per tot el territori, té l'objectiu de vigilar l'ús dels medicaments i determinades malalties per anticipar-se a possibles problemes de salut. A través de les dades enregistrades dels pacients atesos a la farmàcia per tractar els símptomes de la grip, com són la febre, malestar general, mal de cap, dolor a les articulacions, tos, mal de coll o dificultat respiratòria, les farmàcies van contribuir a detectar l'inici de l'epidèmia de grip a Catalunya durant la temporada passada. En aquest període, la xarxa de farmàcies sentinella va notificar 836 casos de sospita de grip.

Summary: Diagnostiquen un 10% de casos de càncer de pell entre les persones que les farmàcies havien detectat amb factors de risc


Girona ha acollit aquest divendres l’última assemblea de la campanya ‘Sense Por, desobeïm per la independència’ engegada per la CUP, en defensa dels regidors, alcaldes i ajuntaments investigats per l’Audiència Nacional per haver donat suport a la declaració rupturista del Parlament. Durant les darreres setmanes, la formació ha realitzat una vintena de trobades arreu del territori català que han comptat amb el suport d’entitats locals, formacions polítiques independentistes i associacions com Òmnium Cultural o l’ANC. “Fem una valoració positiva perquè han participat persones de diferents àmbits i veiem que s’ha socialitzat el discurs en defensa al dret a desobeir”, ha assegurat el membre del secretariat nacional de la CUP, Hugo Alvira. En aquest sentit, des d’aquesta formació assenyalen que el següent pas és “aprofundir” en la declaració de desconnexió i insten a totes les institucions catalanes i a la població a mobilitzar-se en defensa del “dret a la desobediència” i per la desconnexió amb l’Estat espanyol.

Summary: La CUP finalitza les trobades de la campanya ‘Sense Por’ i insta les institucions a defensar la “desconnexió” amb l’Estat


L'artista i director de la Fundació Tàpies, Carles Guerra, torna a la seva Amposta natal amb una exposició en la qual reflexiona sobre el treball i la productivitat vinculada al món de la cultura i l'art. 'Treballs. Sense compensació', aplega diverses peces que Guerra va elaborar a la fusteria del seu pare durant a principis dels anys 90, algunes de les quals van formar part individualment de diversos projectes i havien estat ja exposades, però en cap cas de forma conjunta. Plataformes, ovals, escenaris giratoris de fusta o imatges que, més enllà d'un significat propi, reflecteixen unes condicions particulars de treball i volen reivindicar la seva condició local. La mostra, que s'inaugura aquest pròxim dissabte 17 de novembre al vespre, es podrà visitar al Centre d'Art Terres de l'Ebre-Lo Pati fins el dia 20 de gener.  "Creen un ambient conjunt per acabar parlant del treball, com s'ha transformat i les seves diferents accepcions", reflexiona el mateix Guerra, al llarg d'una visita guiada a l'exposició. El trànsit d'una identitat badada en el procés de creació pictòrica cap a altres àmbits relacionats, com la docència, la recerca o la gestió cultural –actualment director de la Fundació Tàpies, i anteriorment de la Virreina o el Macba-, a partir del trencament que suposa la seva elaboració més industrial. Això permet a l'artista "desenganxar-se d'una pràctica molt ideologitzada, especulativa i fantasmal" dins del món de la pintura.  Així doncs, a través de qüestionar la forma de treballar artística, Guerra vol explorar el món del treball i la productivitat aportant peces recuperades com plataformes de fusta amb un gran vidre a sobre amb un esclat de tinta negra que vol simbolitzar l'aureola de les representacions sagrades. Uns espais que serviran també d'escenari per a actuacions musicals i performances diverses dins del Pati, i que vol recordar, en certa forma, l'impacte sobre l'artista que va tenir la seva visita a l'URSS dels anys 90 i la "sacralització del treball" que se'n feia. També el seu paper en el context de l'actual hipercapitalisme. "Per al bo, i per al dolent, el treball artístic anticipa el desenvolupament d'un capital que s'avança a les innovacions socials. Les innovacions positives se les reapropia i les fa treballar en benefici propi", abunda. Gràficament, compara com l'ambient bohemi de treballs dels pintors s'ha acabat traslladant als nous mànagers, que s'ocupen de les seves tasques de forma solitària i la marge d'horaris. "Això també crea un esclavatge quan s'explota i treballa obres infinites". Reivindicació local Per a Guerra, a més, l'exposició representa també l'oportunitat de posar en valor i reivindicar la condició de local, sovint menyspreada i menystinguda, a partir d'unes obres que va elaborar al seu lloc de treball fins l'adolescència: el taller de fusteria del seu pare. Aquesta experiència, així, li dona resposta a la "necessitat de tornar a les coses concretes", a la qual se suma el component sentimental i familiar. "Són obres que volen deixar de ser pintura però que es poden veure com a pintures", resumeix.  Aquest pes del component local s'expressa també en les referència al infantesa, l'escola on anava s'ubica justament on es troba ara lo Pati, i allí ha plasmat un mural negre amb les marques fluorescents de les pilotades que donava de petit jugant amb la paret. També hi és present la vinculació entre el context local i laboral amb l'explotació comercial de la imatge de la joventut, que construeix a partir d'un projecte d'escenari giratori per al grup de música Atzucac, format per amics seus. Guerra cedirà les obres d'aquesta exposició al fons de Lo Pati, amb la voluntat d'engrandir el seu patrimoni artístic com a espai que pugui explicar la tradició artística de les Terres de l'Ebre en el futur.

Summary: Carles Guerra torna a Amposta amb una mostra que reflexiona sobre el treball i la productivitat


310 persones que viuen a 94 residències de gent gran estan infectades amb coronavirus a Catalunya, segons el balanç ofert pel Departament de Treball, Afers Socials i Famílies. La xifra engloba centres públics i privats. El sistema català està format per 1.073 residències de gent gran. El Govern també indica que aquestes persones estan aïllades, estan sent tractades i la seva atenció segueix els protocols marcats pel Departament de Salut. A Catalunya hi ha 64.093 persones grans que viuen en places residencials públiques i privades.


La Federació de Colles de l'Aplec del Caragol de Lleida (Fecoll), Caragols Almacelles, Raimat, San Miguel i les cadenes de supermercats Bon Preu-Esclat i Plusfresc, han creat el 'Pac Família Aplec' perquè els collistes i lleidatans en general puguin gaudir de l'esperit de la festa durant tot el mes de maig amb caragolades a casa. El lot de la promoció, pensat per a quatre persones, inclou un quilo de caragols, una ampolla de vi negre Raimat Abadia i sis cerveses San Miguel per 15 euros. Es podrà adquirir des d'aquest divendres, 8 de maig, als supermercats Bon Preu-Esclat i Plusfresc de Lleida, a partir d'aquest divendres, dia 8 de maig i fins al dia 30 de maig. La Fecoll completa la campanya amb el concurs fotogràfic #aplecacasa, que convida a publicar a les xarxes socials Twitter, Facebook i Instagram imatges de les caragolades. Es valorarà si la imatge inclou elements relacionats amb l'Aplec del Caragol i si els protagonistes vesteixen de collistes o hi apareixen els productes inclosos en el pac. La fotografia guanyadora s'endurà una visita al celler Raimat i dinar per a dues persones al Restaurant de la Fecoll, a més de dos lots de productes de Raimat i San Miguel.  El president de la Fecoll, Ferran Perdrix, considera que, tot i que l'emergència sanitària de la covid-19 ha obligat a traslladar l'Aplec del Caragol al mes d'octubre, "les caragolades a casa poden mantenir l'esperit de la festa durant el mes de maig". Així mateix, el president de la Federació de colles vol agrair la "generositat" dels patrocinadors i col·laboradors de la festa en aquesta campanya. Cal recordar que la Federació de Colles de l'Aplec del Caragol va decidir ajornar la 41a edició de l'Aplec del Caragol de Lleida, prevista inicialment entre el 22 i el 24 de maig, als dies 9, 10 i 11 d'octubre, sempre i quan la celebració de la festa "no suposi cap risc per a la salut dels collistes i visitants", segons remarquen des de la Fecoll. D'aquesta manera, l'edició d'enguany coincidirà amb la trobada de l'Aplec de Tardor, que habitualment es porta a terme durant una única jornada, el primer o segon diumenge d'octubre.

Summary: Posen a la venda pacs familiars amb caragols i begudes perquè els lleidatans puguin viure l'Aplec des de casa